section_heading: Životopis
paragraph_text: Zvonimir Cviić rođen je 29. prosinca 1923. godine u Slavonskom Brodu, a gimnaziju je završio u Virovitici. Za vrijeme Drugoga svjetskoga rata 1943. godine radio je za Narodnooslobodilački odbor u Hvaru odakle je (zbog slabog vida) upućen s izbjeglicama u Italiju, a zatim u zbijeg u El Shatt, gdje je radio kao glavni tumač pri Glavnoj bolnici u Centralnom odboru zbijega. Nakon povratka u domovinu, vid mu je znatno oštećen, no unatoč tome, upisuje i završava pedagošku skupinu predmeta na Filozofskom fakultetu u Zagrebu, a zatim radi u odgojnim zavodima te đačkim i studentskim domovima. Bio je aktivan član u društvenim organizacijama, a posebno u Savezu slijepih Hrvatske u komisiji za radno osposobljavanje i zapošljavanje slijepih u industriji. Bio je suosnivač i aktivni član Saveza slijepih Primorsko-goranske županije.